Diari Oficial de la Generalitat Valenciana


Sumari del DOGV 8448, del 20-12-2018 (2018/11673)

DECRET 30/2018, de 14 de desembre, del president de la Generalitat, pel qual es regulen els horaris d'espectacles públics, activitats recreatives, activitats socioculturals i establiments públics, per a l'any 2019.
----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2018/12/14/30/dof/vci/html**

### Dades del document

Número de DOGV
:   8448

Data del DOGV
:   20-12-2018

Secció del DOGV
:   I. DISPOSICIONS GENERALS

Número del document
:   2018/11064


Data del document
:   14-12-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació
    * establiment de jocs
    * espectacles
    * horari comercial
    * espectacle esportiu
    * ludoteca
    * manifestació cultural
    * administració local
    * indústria cinematogràfica
    * indústria gastronòmica
    * espectacle d'animals
    * instal·lació esportiva

DECRET 30/2018, de 14 de desembre, del president de la Generalitat, pel qual es regulen els horaris d'espectacles públics, activitats recreatives, activitats socioculturals i establiments públics, per a l'any 2019. [2018/11915]  
Índex  
Preàmbul  
Article 1. Objecte i àmbit d'aplicació  
Article 2. Horari general  
Article 3. Obertura i inici  
Article 4. Sessions destinades a menors d'edat  
Article 5. Espectacles i activitats realitzats amb motiu de festes populars, en via pública o en espais oberts i per als cicles d'interés cultural i turístic  
Article 6. Sales de bingo, casinos i salons de joc tipus B  
Article 7. Establiments annexos a altres instal·lacions principals  
Article 8. Bous al carrer  
Article 9. Concessió excepcional d'horaris pels ajuntaments  
  
Article 10. Horaris per a concerts i espectacles de música amb presència de menors de 16 anys  
Article 11. Horaris per a actuacions musicals en horari diürn  
Article 12. Ampliació i reducció d'horaris per la Generalitat  
Article 13. Horari d'espectacles o activitats declarats compatibles  
  
Article 14. Horari d'espectacles o activitats extraordinaris  
Article 15. Horari d'espectacles o activitats realitzats en establiments amb llicència no prevista en la normativa d'espectacles  
  
Article 16. Horari de les terrasses  
Article 17. Horari dels establiments o recintes multiusos  
Article 18. Cartell horari  
Article 19. Règim sancionador  
Disposició addicional única. Regla de no-despesa.  
Disposició derogatòria única. Derogació normativa.  
Disposició final única. Entrada en vigor.  
  
  
Preàmbul  
  
La Llei 14/2010, de 3 de desembre, d'espectacles públics, activitats recreatives i establiments públics, modificada per la Llei 6/2018, de 12 de març, preveu, en el seu article 35, els criteris generals per a l'ordenació dels horaris dels locals i esdeveniments d'oci en la Comunitat Valenciana. En el seu desplegament, el títol VIII del Reglament aprovat per Decret 143/2015, d'11 de setembre, del Consell, i, així mateix, el decret anual d'horaris, completen una normativa el sentit de la qual és dotar de raciocini i de sentit jurídic una de les qüestions més rellevants de la regulació en aquest àmbit.  
Precisament, l'entrada en vigor de la Llei 6/2018, de 12 de març, de la Generalitat, de modificació de la Llei 14/2010, ha suposat la introducció d'una sèrie de novetats que afecten i que obliguen de manera directa a incorporar canvis necessaris per als horaris de l'any 2019. Això, unit al caràcter variable de la realitat vinculada als espectacles i activitats oberts a la pública concurrència, fan que la norma anual reguladora dels horaris es convertisca en l'eina bàsica a l'hora de tancar un ordenament jurídic ja de per si contingent i susceptible de revisió periòdica.  
  
En conseqüència, la principal novetat que aquest decret presenta, a part de l'esment exprés a les activitats socioculturals allà on siga procedent, es deriva de la modificació de l'article 35 de la Llei 14/2010, operada per la Llei 6/2018, de 12 de març. En síntesi, aquest precepte permet ara als ajuntaments de la Comunitat Valenciana l'ampliació de l'horari dels establiments públics sense necessitat que se celebren festes locals o patronals. La conseqüència directa d'això és que, pràcticament, en qualsevol moment de l'any, un ajuntament podrà autoritzar l'extensió horària amb independència de si és festiu o no en la seua localitat, aspecte que concerneix a l'article 9 d'aquest decret que ha quedat redactat en funció del nou marc legal.  
Derivat d'això, una segona conseqüència és que el precepte d'ampliació d'horari per a l'època estival queda fora de context, ja que ara els ajuntaments han incrementat la seua potestat d'augment d'horaris. En aquest sentit, l'habitual article 10 que en normes anteriors permetia una extensió d'horari durant els mesos d'estiu ha desaparegut com a tal. Una circumstància que també repercuteix amb les incompatibilitats en l'ampliació d'horaris determinades en anys precedents en l'article 11.  
  
En aquest context, l'article 10 s'integra amb una altra regulació i passa a preveure l'horari en concerts i espectacles musicals amb presència de menors de 16 anys, precepte derivat de la particular redacció de l'article 34.1.c de la Llei 14/2010, incorporada per la Llei 6/2018, de 12 de març, i que distingeix entre esdeveniments amb l'assistència de menors de 14 anys i esdeveniments amb la participació de joves majors de 14 anys, però menors de 16. En tots dos casos s'ha considerat un horari únic de tancament fonamentat en la realització d'espectacles musicals diferents als que s'efectuen en l'horari diürn previst en articles següents de la norma.  
La circumstància de modificació també esdevé amb el nou article 11, que passa a regular l'horari dels locals que efectuen actuacions musicals en horari diürn en coherència amb la regulació sobre protecció contra la contaminació acústica. Aquesta redacció reemplaça el precepte habitual en anys anteriors referit a les incompatibilitats en l'ampliació d'horaris. Igualment, per idèntic motiu, desapareix l'apartat 3 de l'article 12, en suprimir-se els preceptes que justificaven la seua presència.  
  
Altres canvis introduïts afecten la determinació d'un horari d'obertura i tancament per a les dues figures de recent inclusió en el catàleg de l'annex de la Llei 14/2010. En aquest sentit, a les sales d'arts escèniques, pel seu contingut, se'ls atribueix un horari dins del grup A de l'article 2.1. Les sales socioculturals, per la seua ubicació en el catàleg, se les ha integrades en el grup D amb el matís d'un horari específic per a les actuacions en directe, en harmonia, així mateix, amb la normativa reguladora en la matèria contra la contaminació acústica.  
D'altra banda, l'apartat 2 de l'article 2 posseeix una nova redacció justificada en l'aplicació pràctica del precepte. En aquest marc, més que la prèvia sol·licitud de la persona interessada i la validació per la Generalitat dels horaris d'espectacles o activitats no recollits expressament en el catàleg, es considera més coherent que siga la mateixa administració autonòmica la qui fixe l'horari de manera motivada, atenent, si així és procedent, a la petició d'aquell.  
Finalment, es modifica l'article 5 incloent l'horari dels cicles d'interés cultural o artístic esmentats, en virtut de la nova redacció de l'article 8 de la Llei 14/2010.  
Per tot això, i d'acord amb el que es disposa en l'article 35 de la Llei 14/2010, en relació amb l'article 34 de la Llei 5/1983, de 30 de desembre, del Consell, i el Decret 151/2015, de 18 de setembre, pel qual s'aprova el Reglament orgànic i funcional de la Presidència de la Generalitat, oïda la Comissió d'Espectacles Públics, Activitats Recreatives i Activitats Socioculturals de la Comunitat Valenciana, en la reunió del dia 11 de juny de 2018, d'acord amb l'informe de l'Advocacia General de la Generalitat, i conforme amb el Consell Jurídic Consultiu de la Comunitat Valenciana,  
  
  
DECRETE  
  
Article 1. Objecte i àmbit d'aplicació  
Aquest decret té per objecte establir l'horari general d'obertura i de tancament dels espectacles públics, activitats recreatives, activitats socioculturals i establiments públics per a l'any 2019, inclosos en l'àmbit d'aplicació de la Llei 14/2010, de 3 de desembre, i la seua normativa de desplegament.  
  
Article 2. Horari general  
1. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives, activitats socioculturals i establiments públics, podran exercir la seua activitat únicament dins dels horaris establits com d'obertura i tancament per a cadascun d'aquests en els apartats següents, d'acord amb els epígrafs del catàleg de l'annex de la Llei 14/2010, de 3 de desembre:  
  
 Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics.  
Teatres.  
Amfiteatres.  
Auditoris.  
Sales multifuncionals.  
Espectacles circenses.  
Sales d'arts escèniques.  
  
 Grup B. Obertura: 12.00 hores; tancament: 03.30 hores.  
Cafés teatre.  
Cafés concert.  
Cafés cantant.  
Pubs i karaokes.  
Establiments d'exhibicions de contingut eròtic.  
  
 Grup C. Obertura: 08.00 hores; tancament: 01.00 hores.  
Salons recreatius de màquines d'atzar, tipus A.  
  
 Grup D. Obertura: 09.00 hores; tancament: 01.00 hores.  
Espectacles taurins.  
Sales de conferència.  
Museus i sales d'exposicions.  
Corrals de prova.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
Sales socioculturals. Aquests establiments podran oferir actuacions musicals en directe i unes altres de caràcter cultural en horari diürn. S'entendrà per horari diürn el que discórrega entre l'hora d'obertura i les 22.00 hores.  
  
 Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
 Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
 Grup G. Obertura: 10.00 hores; tancament: 01.00 hores.  
Activitats recreatives (pistes bitlles i billars).  
  
 Grup H. Obertura: 06.30 hores; tancament: 01.00 hores.  
Pavellons esportius.  
Camps d'esport i estadis.  
Piscines esportives.  
Piscines de recreació o polivalents.  
Altres instal·lacions esportives.  
Gimnasos. Com a excepció a aquest horari general, els gimnasos oberts a la pública concurrència, quan resulte acreditada la deguda insonorització del seu local d'acord amb la normativa sectorial en vigor, podran obrir a les 06.00 hores. Aquest horari podrà ser objecte de reducció d'acord amb el que s'indica en l'article 12 d'aquest decret en el supòsit d'incompliment de la normativa sobre contaminació acústica.  
  
  
 Grup I. Obertura: 17.00 hores; tancament: 07.30 hores.  
Sales de festes.  
Discoteques.  
Sales de ball.  
  
 Grup J. Obertura: 06.00 hores; tancament: 01.30 hores.  
Cibercafés.  
Restaurants.  
Cafés, bars.  
Cafeteries.  
 Grup K. Obertura: 08.00 hores; tancament: 03.00 hores.  
Restaurants, cafés, bar i cafeteries que es pogueren situar en establiments considerats com a botigues de conveniència, d'acord amb la regulació actualment vigent.  
  
 Grup L. Obertura: 10.00 hores; tancament: 03.30 hores.  
Sales de banquets.  
  
 Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safari parcs.  
  
 Grup N. Obertura: 09.00 hores; tancament: 02.30 hores.  
Sales polivalents.  
  
 Grup O. Obertura: 12.00 hores; tancament: 02.30 hores.  
Sales lounge.  
  
2. Els espectacles públics, activitats recreatives, activitats socioculturals i establiments públics l'horari dels quals no es trobe recollit expressament en l'apartat anterior tindran el que els corresponga per analogia amb uns altres que sí que ho estiguen en funció del contingut o objecte que es desenvolupe. En el supòsit en què no resulte aplicable l'aplicació analògica, la direcció general competent determinarà l'horari per resolució motivada, podent atendre en aquest cas a la petició de l'interessat si aquesta s'haguera produït.  
3. L'horari dels establiments que se situen en domini públic maritimoterrestre, inclòs el situat en zona portuària, les activitats dels quals siguen les hostaleres i de restauració (epígraf 2.8 del catàleg), tindran un horari fixat entre les 10.00 hores del matí i les 03.00 hores de la matinada durant el període comprés entre l'1 de juny i el 13 d'octubre. La resta de l'any, l'horari d'obertura i tancament serà el general establit en l'apartat anterior. S'exceptuen aquells que compten amb llicència de sala de banquets l'horari de les quals serà l'establit amb caràcter general.  
La resta d'establiments situats en el lloc esmentat atendrà l'horari general previst en l'apartat anterior, en funció de la llicència corresponent.  
4. Els espectacles, establiments públics i activitats recreatives i socioculturals, inclosos en l'àmbit d'aplicació d'aquest decret, podran prolongar l'horari de tancament durant el dia de la nit de Cap d'Any / Any Nou en noranta minuts, sobre l'establit en l'apartat 1 d'aquest article.  
  
5. Els espectacles, establiments públics i activitats recreatives i socioculturals, inclosos en l'àmbit d'aplicació d'aquest decret, podran prolongar l'horari de tancament en seixanta minuts, sobre l'establit en l'apartat 1 d'aquest article, en les dates següents:  
  
 Dia 5 de gener, nit de Reis.  
 Dia 8 d'octubre, vespra del Dia de la Comunitat Valenciana, 9 d'Octubre.  
 Dia 24 de desembre, nit de Nadal.  
 Dia 31 d'octubre, vespra de Tots Sants.  
  
Article 3. Obertura i inici  
1. L'antelació amb què els locals i establiments hauran d'estar oberts abans que comencen els espectacles públics, inclosos en el grup A de l'article 2.1 d'aquest decret, serà com a mínim de quinze minuts i com a màxim de trenta minuts. Aquesta circumstància es donarà a conéixer per l'organitzador de l'espectacle mitjançant els cartells anunciadors d'aquest.  
Els locals destinats als espectacles de café teatre, café concert i café cantant, quan realitzen actuacions en directe i l'hora d'inici de les quals coincidisca amb la d'obertura general establida en el grup B de l'article 2.1 d'aquest decret, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
2. Per a la celebració d'espectacles públics o activitats recreatives i socioculturals en establiments, recintes, instal·lacions o llocs oberts al públic, l'obertura d'aquests, en funció de l'aforament màxim autoritzat, es realitzarà amb l'antelació suficient per a permetre l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
  
 De 15.000 a 35.000 persones d'aforament autoritzat, 2 hores.  
 De 35.000 a 75.000 persones d'aforament autoritzat, 3 hores.  
 Més de 75.000 persones d'aforament autoritzat, 4 hores.  
No obstant això, en els espectacles i activitats que tinguen la consideració d'extraordinaris o aquells que siguen autoritzats pels ajuntaments d'acord amb el que s'indica en la normativa d'espectacles, quan esdevinguen en els referits establiments, recintes, instal·lacions o llocs oberts al públic, aquesta antelació s'ampliarà, com a mínim, en una hora més.  
Així mateix, en aquells espectacles o activitats en què per raons d'ordre públic es requerisca, el temps que transcórrega entre l'hora d'obertura de l'establiment, instal·lacions o recintes i l'inici de l'espectacle o activitat, es podrà ampliar en funció de les necessitats concurrents.  
  
Article 4. Sessions destinades a menors d'edat  
Els locals que hagen obtingut autorització per a la celebració de sessions especials dirigides a menors d'edat podran iniciar l'activitat o espectacle a partir de les 17.00 hores. En tot cas, hauran de finalitzar abans de les 22.00 hores del mateix dia. Aquests establiments romandran tancats, almenys, durant una hora des de la finalització de la sessió i el començament de les sessions ordinàries, si n'hi haguera.  
  
Article 5. Espectacles i activitats realitzats amb motiu de festes populars, en via pública o en espais oberts i per als cicles d'interés cultural i turístic  
1. L'horari dels espectacles o activitats recreatives i socioculturals que conformen la programació de les festes populars (locals o patronals), referides en l'apartat 4.3 del catàleg de l'annex de la Llei 14/2010, tindran l'horari que fixe l'ajuntament del municipi en el terme del qual se celebren, en atenció a les circumstàncies concurrents. En aquest sentit, l'ajuntament haurà d'atendre al que s'indica en la regulació sobre contaminació acústica i, així mateix, ponderarà la fixació de l'horari d'inici i, sobretot, de finalització de l'esdeveniment amb el dret al benestar dels veïns, ordre públic i qualsevol altra circumstància que afecte el respecte de les persones i béns.  
2. En idèntic sentit, correspondrà als ajuntaments la determinació de l'horari dels espectacles i activitats realitzats en la via pública o en espais oberts tenint en compte el que s'ha esmentat en l'apartat anterior. Quan, per excepció, d'acord amb la normativa sectorial, corresponga a la Generalitat l'autorització d'aquests espectacles o activitats, aquesta procedirà a la fixació de l'horari d'inici i fi en aquestes condicions.  
  
3. D'acord amb les prescripcions i els principis generals establits en aquest decret, correspondrà a les autoritats municipals la determinació dels horaris de començament i finalització de les revetles, concerts i la resta d'espectacles que tinguen lloc amb motiu de festes populars.  
  
4. L'horari dels cicles d'especial interés cultural o artístic referits en l'apartat 2 de l'article 8 de la Llei 14/2010, seran determinats pels ajuntaments. En el cas que s'efectuen a l'interior dels establiments públics, es tindrà en compte l'horari general d'obertura i tancament i les mesures acústiques del local; en el cas que es realitzen en via pública, s'atendrà al que s'indica en l'apartat 1 d'aquest article.  
  
  
Article 6. Sales de bingo, casinos i salons de joc tipus B  
1. La determinació de l'horari d'obertura i tancament de les sales de bingo i dels casinos i també les comunicacions als òrgans directius competents que se'n derive, es regirà per la normativa sectorial reguladora dels establiments esmentats.  
2. Els salons de joc, dedicats específicament a l'explotació de màquines de tipus B o recreatives amb premi, tindran un horari comprés entre les 10.00 hores i les 03.00 hores del dia següent. No obstant això, els divendres, dissabtes, diumenges, festius i vespres de festius, i també durant els mesos de juliol, agost i setembre, l'horari de tancament podrà ampliar-se fins a les 04.00 hores.  
  
Article 7. Establiments annexos a altres instal·lacions principals  
Els establiments previstos en el grup J de l'article 2.1, excepte els cibercafés, situats en instal·lacions en les quals es desenvolupe una altra activitat considerada com a principal i de les quals siguen accessòries, podran tindre el mateix horari d'aquelles.  
S'entenen per tals, els situats en carreteres, ports, aeroports, estacions d'autobusos, estacions de servei i semblants, mentre estiguen operatives les instal·lacions principals. No obstant això, queden exclosos els establiments situats en centres comercials o grans superfícies comercials o d'oci, i en aquest cas seran regits per l'horari general establit en aquest decret, sempre que estiguen compresos dins de l'horari d'obertura i tancament del centre comercial o d'oci en què se situen.  
  
  
Article 8. Bous al carrer  
L'horari de celebració de bous al carrer serà el que es determine, en cada cas, en la resolució d'autorització.  
  
Article 9. Concessió d'horari excepcional pels ajuntaments  
1. Amb caràcter excepcional, els ajuntaments podran, per a tot el seu terme municipal o per a zones concretes d'aquest, autoritzar l'ampliació fins a una hora de l'horari general establit en aquest decret, quan, per les peculiaritats de les poblacions, condicions d'insonorització, afluència turística o durada dels espectacles, així es considere per resolució motivada. En aquesta resolució, els ajuntaments delimitaran exactament el marc temporal o els dies concrets en els quals s'aplicarà l'horari excepcional.  
En aquests casos, haurà d'atendre's al que establisquen les disposicions legals existents en matèria de contaminació ambiental i acústica.  
2. L'ampliació a l'horari general a què es refereix el paràgraf anterior afectarà bé a tots els establiments, espectacles o activitats previstes en l'article 2 d'aquest decret, bé a tots aquells previstos en un o alguns dels grups d'aquest en el seu conjunt. Aquesta ampliació no serà aplicable a un o diversos establiments, espectacles o activitats individualment considerats.  
  
3. Les ampliacions previstes en aquest article hauran de ser comunicades a la direcció general competent en matèria d'espectacles, i també a les autoritats policials corresponents, dins dels quinze dies següents a la seua autorització i, en tot cas, abans que l'esmentat horari excepcional hi siga aplicable.  
4. L'ampliació d'horari concedida pels ajuntaments d'acord amb el que es preveu en aquest article no podrà afectar els dies indicats en els apartats 4 i 5 de l'article 2 d'aquest decret.  
  
Article 10. Horari per a concerts i espectacles de música amb presència de menors de 16 anys  
Els concerts i espectacles de música en directe que s'efectuen en establiments públics dins de l'àmbit previst en l'article 34.1.c de la Llei 14/2010, en els quals accedisquen joves menors de 16 anys hauran de concloure com a màxim a les 02.30 hores.  
  
Article 11. Horaris per a actuacions musicals en horari diürn  
1. Els establiments amb llicència de pub, sala de banquets, restaurant, café bar, cafeteria i establiments situats en zona maritimoterrestre que, d'acord amb el que es preveu en el catàleg de l'annex de la Llei 14/2010, puguen efectuar actuacions musicals en directe exclusivament en horari diürn, podran realitzar aquestes actuacions, segons l'horari que els corresponga, bé entre les 08.00 hores i les 22.00 hores, bé entre l'inici de la seua activitat i les 22.00 hores, sense perjudici del seu temps de funcionament general d'acord amb l'article 2 d'aquest decret.  
  
2. No obstant el que disposa l'apartat anterior, els salons de banquets, d'acord amb la seua definició establida en el catàleg de l'annex de la Llei 14/2010, podran efectuar, així mateix, activitats de ball posteriors al menjar en horari nocturn sempre que reunisquen les degudes condicions de seguretat i insonorització.  
  
Article 12. Ampliació i reducció d'horaris per la Generalitat  
1. El procediment per a l'ampliació de l'horari general dels locals i establiments públics per la Generalitat, serà el contemplat en el Decret 143/2015. Aquesta ampliació estarà referida a aquells situats en carreteres, aeroports, ports, estacions de serveis i estacions de ferrocarrils que, per la seua ubicació, atenguen les necessitats d'usuaris o treballadors nocturns.  
2. El procediment per a la reducció de l'horari general dels locals i establiments públics serà l'establit en el reglament aprovat pel Decret 143/2015. S'iniciarà preferentment a instàncies dels ajuntaments i, en defecte d'això, per part per la Direcció General per a l'Agència de Seguretat i Resposta a les Emergències en els supòsits previstos per la referida normativa.  
En la resolució per la qual s'acorde la reducció de l'horari s'establirà també el seu termini de durada. Transcorregut aquest termini, el local estarà subjecte de nou a l'horari general que es fixa en aquest decret.  
  
  
Article 13. Horari d'espectacles o activitats declarats compatibles  
  
1. La resolució que declare la compatibilitat dels espectacles o activitats que diferisquen quant a horari en locals la sol·licitud d'obertura dels quals preveja dues o més d'aquells, determinarà l'hora d'obertura i tancament de cadascun en funció de les condicions sol·licitades per a la seua autorització.  
2. Els horaris dels espectacles o activitats objecte de compatibilitat en un establiment no podran ser autoritzats en tota la seua extensió fins que no es respecte el termini de quatre hores entre l'obertura i el tancament d'aquell, d'acord amb el que es preveu en l'article 157 del reglament aprovat per Decret 143/2015, d'11 de setembre.  
  
Article 14. Horari d'espectacles o activitats extraordinaris  
1. Els espectacles i activitats recreatives i socioculturals que tinguen caràcter extraordinari quan no suposen un increment de risc en funció del que es preveu en els articles 7.1.d i 25.1 de la Llei 14/2010, de 3 de desembre, hauran d'acabar, com a màxim, a l'hora de tancament de l'establiment d'acord amb el que s'indica en aquest decret.  
2. Els espectacles i activitats recreatives i socioculturals que tinguen caràcter extraordinari quan suposen un increment de risc en funció del que es preveu en els articles 7.1.d i 25.2 de la Llei 14/2010, de 3 de desembre, tindran l'horari que determine la resolució emesa per l'òrgan competent per a la seua autorització. La indicació de l'esmentat horari estarà justificada pel tipus d'espectacle o activitat que se sol·licite, i també, si és el cas, per l'equivalència o analogia amb un espectacle o activitat catalogat en la normativa d'espectacles i per la tipologia i/o característiques del recinte on es vagen a realitzar. La resolució emesa haurà de ser motivada.  
  
Article 15. Horari d'espectacles i activitats realitzats en establiments amb llicència no prevista en la normativa d'espectacles  
Els espectacles o activitats que es realitzen en establiments amb llicència no prevista en la normativa d'espectacles tindran l'horari que fixe l'ajuntament de la localitat on s'efectuen.  
La determinació de l'horari atendrà al tipus d'espectacle o activitat sol·licitat, a la situació de l'establiment dins del terme municipal i a la tipologia i/o característiques d'aquest.  
  
Article 16. Horari de les terrasses  
Les terrasses en via pública, autoritzades als establiments d'acord amb el que s'indica en l'article 21 de la Llei 14/2010, tindran un horari màxim delimitat per l'horari oficial d'obertura i tancament del local del que depenguen en funció del que s'estableix en l'article 2 d'aquest decret. La competència per a la determinació dels horaris d'aquestes terrasses correspondrà als ajuntaments respectius.  
  
Article 17. Horari dels establiments o recintes multiusos  
L'horari dels espectacles o activitats que se celebren en els locals que tinguen la consideració d'establiment o recinte multiusos d'acord amb el que s'indica en l'article 281 del reglament aprovat per Decret 143/2015, s'ajustarà al que es preveu en l'article 2.1 d'aquest decret en funció de l'esdeveniment corresponent que es preste o realitze en cada cas.  
  
Article 18. Cartell de l'horari  
1. Els locals compresos dins de l'àmbit d'aplicació de la Llei 14/2010, hauran de col·locar un cartell en lloc llegible i visible des de l'exterior en el qual s'expressarà l'horari d'obertura i tancament que realitzen. L'esmentat horari haurà d'estar comprés, en tot cas, dins del que s'estableix amb caràcter general en l'article 2 d'aquest decret.  
2. En el cartell d'horari es farà constar, si escau, les modificacions que, per ampliació o reducció, s'hagen establit respecte a l'horari general de funcionament de l'establiment.  
3. Igualment, en el referit cartell es farà constar l'horari en què es deixen de prestar algun dels serveis, en el cas que aquest siga diferent del d'obertura o tancament.  
4. El cartell referit en aquest precepte haurà d'estar redactat en les dues llengües oficials de la Comunitat Valenciana.  
  
Article 19. Règim sancionador  
Les infraccions comeses per incompliment de la normativa prevista en aquest decret donaran lloc a responsabilitat d'acord amb el que es preveu en el títol IV de la Llei 14/2010. En aquest marc, les administracions públiques competents tant autonòmica com, si escau, local, podran exercir les seues atribucions sobre la base del que es preveu en aquella.  
  
  
DISPOSICIÓ ADDICIONAL  
  
Única. Regla de no-despesa  
La implementació i posterior desenvolupament d'aquest decret no podrà tindre cap incidència en la dotació de tots i cadascun dels capítols de despesa assignats al departament competent en la matèria i, en tot cas, haurà de ser atés amb els mitjans personals i materials d'aquest.  
  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 21/2017, de 22 de desembre, del president de la Generalitat, pel qual es regulen els horaris d'espectacles públics, activitats recreatives i establiments públics per a l'any 2018.  
  
Així mateix, queden derogades totes les disposicions d'igual o inferior rang que s'oposen al que es preveu en aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia 1 de gener de 2019.  
  
València, 14 de desembre de 2018  
  
El president de la Generalitat,  
XIMO PUIG I FERRER


Còpia Permalink ELI